Virallinen lehti nro C 226 , 20/07/1998 s. 0061



A4-0205/98 Päätöslauselma komission toisesta kertomuksesta unionin kansalaisuuden toteutumisesta (KOM(97)0230 - C4-0291/97) Euroopan parlamentti, joka - ottaa huomioon komission toisen kertomuksen unionin kansalaisuuden toteutumisesta (KOM(97)0230 - C4-0291/97), - ottaa huomioon Muscardinin laatiman päätöslauselmaesityksen yksityiselämän suojelemisesta (B4-0816/97), - ottaa huomioon komission kertomuksen Euroopan parlamentille ja neuvostolle direktiivin 93/109/EY soveltamisesta: Euroopan parlamentin vaaleissa kuuluva äänioikeus niille unionin kansalaisille, jotka asuvat jäsenvaltiossa, mutta eivät ole sen kansalaisia (KOM(97)0731), - ottaa huomioon komission tiedonannon «Työntekijöiden vapaata liikkuvuutta koskeva toimintasuunnitelma» (KOM(97)0586), - ottaa huomioon vihreän kirjan «Lisäeläkkeet yhtenäismarkkinoilla» (KOM(97)0283), - ottaa huomioon ehdotuksen neuvoston direktiiviksi Euroopan unionin alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta (KOM(97)0486), - ottaa huomioon ehdotuksen neuvoston direktiiviksi kolmansien maiden kansalaisten oikeudesta matkustaa yhteisön alueella (KOM(95)0346), - ottaa huomioon ehdotuksen neuvoston direktiiviksi henkilöihin kohdistuvien tarkastusten poistamisesta sisäisillä rajoilla (KOM(95)0347) ja ehdotuksen direktiiviksi jäsenvaltioiden työntekijöiden ja heidän perheidensä liikkumista ja oleskelua yhteisön alueella koskevien rajoitusten poistamisesta 15 päivänä lokakuuta 1968 annetun neuvoston direktiivin 68/360/ETY muuttamisesta, - ottaa huomioon 21 päivänä toukokuuta 1973 annetun neuvoston direktiivin 73/148/ETY sijoittautumiseen ja palvelujen tarjoamiseen liittyvää jäsenvaltioiden kansalaisten liikkumista ja oleskelua yhteisön alueella koskevien rajoitusten poistamisesta ((EYVL L 172, 28.6.1973, s. 14.)), - ottaa huomioon Simone Veilin johtaman henkilöiden vapaata liikkuvuutta käsittelevän korkean tason asiantuntijaryhmän kertomuksen (C4-0181/97), - ottaa huomioon oikeusasioita ja kansalaisten oikeuksia käsittelevän valiokunnan mietinnön ja institutionaalisten asioiden valiokunnan, kansalaisvapauksien ja sisäasiain valiokunnan ja vetoomusvaliokunnan lausunnot (A4-0205/98), A. ottaa huomioon, että unionin kansalaisuus on luonteeltaan dynaaminen ja että se on avainasemassa Euroopan yhdentymisessä; sen odotetaan asteittain täydentävän ja laajentavan jäsenvaltion kansalaisuuden myötä myönnettäviä oikeuksia, kuitenkaan millään tavoin korvaamatta jäsenvaltion kansallisuutta, B. katsoo, että Euroopan unionin kansalaisuus on kansalaisille tae kuulumisesta poliittiseen yhteisöön, jossa noudatetaan oikeusvaltion periaatteita, C. katsoo, että unionin kansalaisuuden ja siihen kuuluvien oikeuksien tulee kansalaisten keskuudessa ehdottomasti lisätä tietoisuutta eurooppalaisuudesta ja vapaudesta asua, työskennellä ja liikkua yhdellä Euroopan muodostamalla laajalla taloudellisella ja poliittisella alueella, jolla ei ole sisäisiä rajoja, D. katsoo, että kansalaisten aktiivista poliittista osallistumista Euroopan yhdentymiseen on kannustettava, E. katsoo, että kansalaisten sitoutuminen Euroopan yhdentymiseen tapahtuu myös unionin konkreettisten toimien avulla varsinkin talous- ja sosiaalipolitiikan ja ympäristönsuojelun alalla, F. katsoo, että kansalaisten osallistuminen edellyttää asianmukaista tiedotuspolitiikkaa unionin tavoitteista, keinoista niiden toteuttamiseksi ja unionin toimielinten toimivallasta ja toiminnasta, G. katsoo, että kansalaisten Eurooppa-tietoisuutta voitaisiin vahvistaa varsinkin korostamalla Euroopan unioniin kuulumisen tunnusmerkkejä, joista yksi voisi olla eurooppalaisen juhlapäivän perustaminen, antamalla kaikissa jäsenvaltioissa perusteellista opetusta Euroopan historiasta ja kulttuurista sekä perustamalla eurooppalainen vapaaehtoispalvelu; 1. Kehottaa jäsenvaltioita aloittamaan viipymättä Amsterdamin sopimuksen pöytäkirjassa määrätyt valmistelutyöt, joilla pyritään sisällyttämään Schengenin säännöstö osaksi Euroopan unionia; 2. Muistuttaa, että unionin kansalaisten vapaa liikkuvuus unionin alueella voidaan taata ainoastaan poistamalla kaikki tarkastukset sisärajoilla, ja kehottaa neuvostoa hyväksymään tätä tarkoitusta varten vireillä olevat direktiiviehdotukset; 3. Kehottaa komissiota esittämään viipymättä lainsäädäntöehdotuksen, jonka avulla poistettaisiin nykyiset erot oleskeluoikeudessa eri jäsenvaltioissa ja varmistettaisiin unionin kansalaisten vapaan liikkuvuuden toteutuminen asianmukaisella tavalla; 4. Pyytää komissiota ryhtymään uudistamaan vapaata liikkuvuutta ja oleskeluoikeutta koskevia lainsäädännöllisiä välineitä; 5. Kehottaa jäsenvaltioita aloittamaan neuvottelut, joilla pyritään lähentämään eri jäsenvaltioiden koulujärjestelmiä, erityisesti opetusohjelmien sisältöä ja jakautumista kouluvuodelle, jotta helpotettaisiin sellaisten unionin kansalaisten liikkuvuutta, joilla on kouluikäisiä lapsia; 6. Pyytää jäsenvaltioita helpottamaan yhteisön kansalaisten sijoittautumisoikeutta yksinkertaistamalla tutkintotodistusten ja ammattitutkintotodistusten tunnustamista; 7. Kehottaa komissiota ryhtymään viipymättä tarvittaviin toimiin kaikkien esteiden poistamiseksi nuorten vapaalta liikkuvuudelta Euroopan unionissa nykyisten tutkintotodistusten keskinäistä tunnustamista koskevien säädösten lisäksi; erityisesti koulujen päästötodistusten ja ammattitutkintotodistusten ja tutkintotodistusten yhtäläinen pätevyys on tunnustettava kaikissa jäsenvaltioissa; 8. Toivoo, että ehdotus direktiiviksi Euroopan unionin alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta hyväksytään mahdollisimman pian, jotta poistettaisiin kaikki lisäeläkeoikeuksiin liittyvistä ongelmista johtuvat työntekijöiden liikkuvuutta haittaavat esteet Euroopan unionin alueella; 9. Kehottaa komissiota jatkamaan aloitettuja jäsenyysvelvoitteiden noudattamatta jättämistä koskevia menettelyjä ja tarvittaessa panemaan vastaavia menettelyjä alulle niitä jäsenvaltioita vastaan, jotka eivät ole saattaneet vapaata liikkuvuutta ja oleskeluoikeutta koskevia direktiivejä osaksi kansallista lainsäädäntöä; 10. Kehottaa komissiota toimittamaan lisätietoja tiettyjen jäsenvaltioiden epäasianmukaisista hallinnollisista käytännöistä, joihin viitataan komission toisessa kertomuksessa unionin kansalaisuuden toteutumisesta; 11. Kannustaa komissiota valvomaan tarkasti kunnallisvaaleista annetun direktiivin 94/80/EY saattamista osaksi kansallista lainsäädäntöä kaikissa jäsenvaltioissa ja kehottaa Belgiaa hyväksymään mitä pikimmin kansalliset lait ja asetukset tämän direktiivin saattamiseksi osaksi kansallista lainsäädäntöä; 12. Kehottaa komissiota puolustamaan varsinkin yhteisön tuomioistuimissa EY:n perustamissopimuksen 8 a artiklan suoraa sovellettavuutta, mikä mahdollistaa kansalaisille artiklan suoran hyödyntämisen jäsenvaltioiden tuomioistuimissa, jos heidän oikeuttaan vapaaseen liikkuvuuteen unionin alueella rikotaan; 13. Kehottaa jäsenvaltioita ja yhteisön toimielimiä laatimaan yksityiskohtaiset säännöt kaikkien tarpeellisten tietojen antamisesta Euroopan unionin äänestäjille äänioikeudesta ja vaalikelpoisuudesta Euroopan parlamentin vaaleissa; 14. Kehottaa jäsenvaltioita ja yhteisön toimielimiä varmistamaan erityisesti, että äänioikeus ja oikeus asettua ehdokkaaksi Euroopan parlamentin vaaleissa myönnetään tasapuolisesti kaikille ja että näitä oikeuksia voi käyttää jokainen kansalainen, joka on jonkin jäsenvaltion kansalainen 8 artiklassa tarkoitetulla tavalla ja joka oleskelee Euroopan unionin alueella; 15. Pyytää jäsenvaltioita sopimaan määräajan, johon mennessä Euroopan unionin äänestäjien on ilmaistava halunsa tulla merkityksi vaaliluetteloon kesäkuun 1999 Euroopan parlamentin vaaleja varten siten, että se ei ole kohtuuttoman aikaisin ennen äänestyspäivää; 16. Kehottaa poliittisia puolueita ottamaan jäsenikseen ja listoillensa enemmän unionin kansalaisia, jotka eivät ole asuinvaltionsa kansalaisia, ja rohkaisemaan näitä osallistumaan asuinvaltionsa poliittiseen elämään; 17. Korostaa, ettei eurooppalaisen ja paikallisen äänioikeuden käytön välillä saa olla mitään eroa ja että molempia oikeuksia on käytettävä samalla tavalla ja samaa menettelytapaa noudattaen; 18. Katsoo, että kansalaisille on tiedotettava paremmin oikeusasiamiehen tehtävästä ja oikeudesta vedota Euroopan parlamenttiin; 19. Kehottaa kaikkia unionin toimielimiä, jotka ovat joutuneet oikeusasiamiehen arvostelun kohteeksi, ottamaan opikseen näistä tapauksista; katsoo, että oikeusasiamiehen työtä olisi tuettava edelleen laajentamalla kansallisia oikeusapukeskuksia; 20. Pitää erittäin myönteisenä Kansalaisena Euroopassa -aloitteen onnistumista ja pyytää komissiota valmistelemaan pysyvän välineen perustamista vuoropuhelua varten samalla kun se laajentaa käsiteltävien aiheiden valikoimaa ja tutkii tehokkaimpia keinoja tietojen levittämiseksi kansalaisille kuuluvista oikeuksista, mitä varten pääosaston X olemassa olevia vierailupalveluita tulisi laajentaa; 21. Katsoo, että oikeus konsuli- tai diplomaattiviranomaisten antamaan suojeluun on vielä hyvin teoreettinen, ja suosittaa tätä varten jäsenvaltioille, että ne laativat yhteisen vähimmäismääritelmän suojelusta, jota jokainen unionin kansalainen voi odottaa saavansa minkä tahansa jäsenvaltion konsuli- tai diplomaattiedustustolta; 22. Toteaa, että on ilmeisen kiire taata Euroopan unionissa oikeudellinen suojelu tietokantojen turvallisuuteen, henkilökohtaiseen vapauteen ja koskemattomuuteen kohdistuvia rikkomuksia vastaan, jotka ovat seurausta painettujen ja sähköisten joukkotiedotusvälineiden väärinkäytöstä; 23. Ehdottaa Euroopan unioniin kuulumisen tunteen lujittamista siten, että perustetaan eurooppalainen juhlapäivä Euroopan juhlistamiseksi; 24. Kehottaa puhemiestään välittämään tämän päätöslauselman komissiolle ja tiedoksi neuvostolle ja jäsenvaltioiden parlamenteille.